b'\n_START_ARTICLE_\nChase Edmunds\n_START_SECTION_\nTausta\n_START_PARAGRAPH_\nEnnen liittymist\xc3\xa4\xc3\xa4n CTU:hun Chase Edmunds toimi poliisina.\n_START_SECTION_\nRooli\n_START_PARAGRAPH_\nKolmannen kauden alussa Jack Bauer ja Chase Edmunds ovat vankilassa tapaamassa rikollisp\xc3\xa4\xc3\xa4llikk\xc3\xb6 Ramon Salazaria, jonka Jack oli aikaisemmin vanginnut peiteoperaatiossa. Jack ja Chase palaavat CTU:hun, ja Chase kertoo Jackille tiet\xc3\xa4v\xc3\xa4ns\xc3\xa4 t\xc3\xa4m\xc3\xa4n heroiiniriippuvuudesta, joka sai alkunsa peiteoperaation aikana. Kim Bauer kertoo is\xc3\xa4lleen seurustelevansa Chasen kanssa, mink\xc3\xa4 j\xc3\xa4lkeen Jack haluaa pit\xc3\xa4\xc3\xa4 Chase poissa kentt\xc3\xa4teht\xc3\xa4vist\xc3\xa4. Kun Yhdysvalloissa uhataan vapauttaa tappava virus, ellei Salazaria vapauteta vankilasta, Jack aikoo auttaa Salazarin pakoon. Vankilassa Jack kohtaa Salazaria v\xc3\xa4kivaltaisesti kuulustevan Chasen ja joutuu tainnuttamaan t\xc3\xa4m\xc3\xa4n. Palatessaan tajuihinsa Chase johtaa joukkoja napatakseen Jackin ja Salazarin, mutta n\xc3\xa4m\xc3\xa4 onnistuvat pakenemaan helikopterilla._NEWLINE_Chase seuraa kaksikkoa lentokoneella Meksikon rajalle, jossa h\xc3\xa4n kohtaa Tony Almeidan l\xc3\xa4hett\xc3\xa4m\xc3\xa4n agentin. Tonyn tarkoituksena on kertoa Chaselle Jackin suorittavan suunniteltua peiteoperaatiota, jossa t\xc3\xa4m\xc3\xa4 esitt\xc3\xa4\xc3\xa4 Salazarin liikekumppania ja yritt\xc3\xa4\xc3\xa4 t\xc3\xa4m\xc3\xa4n kanssa ostaa Michael Amadorilta virusasetta. Ennen kuin agentti ehtii v\xc3\xa4litt\xc3\xa4\xc3\xa4 tiedon, h\xc3\xa4net ammutaan ja Chase joutuu vangituksi. Salazar testaa Jackin uskollisuutta pakottamalla t\xc3\xa4m\xc3\xa4n ampumaan Chase. Jack painaa liipaisinta, mutta lipas on tyhj\xc3\xa4. Chase joutuu kidutettavaksi ja kuulusteltavaksi. Jackin painostama Claudia, Salazarin veljen naisyst\xc3\xa4v\xc3\xa4, vapauttaa Chasen. Pako yritet\xc3\xa4\xc3\xa4n est\xc3\xa4\xc3\xa4 tuliasein, jolloin Claudia saa surmansa. Chase onnistuu pakenemaan kutsumallaan CTU:n helikopterilla. Viruksen ostaa Nina Myers, joka v\xc3\xa4litt\xc3\xa4\xc3\xa4 sen Salazarille. Kun Salazar pett\xc3\xa4\xc3\xa4 Jackin ja aikoo ampua t\xc3\xa4m\xc3\xa4n, Chase saapuu paikalle ja haavoittaa Salazaria. Salazar avaa viruss\xc3\xa4ili\xc3\xb6n, mutta se paljastuu pommiksi, jolla Amador yritti tappaa Ninan. Salazar kuolee r\xc3\xa4j\xc3\xa4hdyksess\xc3\xa4, ja Jack vangitsee Ninan._NEWLINE_Chase ja Jack palaavat CTU:hun. Chase kohtaa vauvaik\xc3\xa4isen tytt\xc3\xa4rens\xc3\xa4 Angelan, joka on joutunut Chloe O\xe2\x80\x99Brianin hoitoon. Kim on aluksi h\xc3\xa4mmentynyt, mutta kertoo haluavansa kasvattaa Angelan Chasen kanssa._NEWLINE_Chase kertoo Jackille aikomuksistaan luopua kentt\xc3\xa4agentin teht\xc3\xa4vist\xc3\xa4. Jack ja Chase takaa-ajavat virusasetta mukanaan kantavan miehen koululle. Kamppailussa alakynteen j\xc3\xa4\xc3\xa4v\xc3\xa4 Chase kiinnitt\xc3\xa4\xc3\xa4 ranteensa viruslaitteeseen est\xc3\xa4\xc3\xa4kseen miest\xc3\xa4 pakenemasta sen kanssa. Jack tappaa miehen, mutta ei saa irrotettua laitetta. H\xc3\xa4n katkaisee Chasen k\xc3\xa4sivarren palokirveell\xc3\xa4 ja sulkee viruslaitteen pakastimeen. Chase vied\xc3\xa4\xc3\xa4n sairaalaan ja h\xc3\xa4n selvi\xc3\xa4\xc3\xa4 tapahtumasta elossa. Kim ja Chase p\xc3\xa4\xc3\xa4tyv\xc3\xa4t asumaan Valenciaan, Kaliforniaan, ja Chase p\xc3\xa4\xc3\xa4tyy ty\xc3\xb6skentelem\xc3\xa4\xc3\xa4n vartiointifirmassa. Nelj\xc3\xa4nnen tuotantokauden j\xc3\xa4lkeen Chase ja Kim eroavat.'